b'\n_START_ARTICLE_\nIndigo Girls\n_START_SECTION_\nCarrera musical\n_START_PARAGRAPH_\nAmy i Emily es van con\xc3\xa8ixer estudiant a l\'escola, per\xc3\xb2 no es van fer amigues fins a l\'institut, \xc3\xa8poca en qu\xc3\xa8 van comen\xc3\xa7ar a actuar juntes, primer com The B-Band i m\xc3\xa9s tard com Saliers and Ray. Emily es va graduar abans (ja que \xc3\xa9s un any m\xc3\xa9s gran) i va anar a la Universitat Tulane, a Nova Orleans (Louisiana); l\'any seg\xc3\xbcent, Amy tamb\xc3\xa9 es va graduar i va anar a estudiar a la Universitat Vanderbilt, a Nashville (Tennessee). Per\xc3\xb2 sentien enyoran\xc3\xa7a de la seva terra natal i van decidir continuar a la Universitat d\'Emory, prop d\'Atlanta (Ge\xc3\xb2rgia). El 1985 ja havien repr\xc3\xa8s les seves actuacions juntes, aquesta vegada com les Indigo Girls. En una posterior entrevista a NPR Talk of the Nation Emily explicava: "necessit\xc3\xa0vem un nom i vam fullejar el diccionari buscant paraules que ens cridessin l\'atenci\xc3\xb3, i "indigo" (color indi) en va ser una"._NEWLINE_Aquell any van editar el seu primer senzill, "Crazy Game", amb la cara B "Everybody\'s Waiting (for Someone to Come Home)", i un EP hom\xc3\xb2nim. El 1987 van treure el seu primer disc de llarga durada, Strange Fire, que inclo\xc3\xafa el seu primer tema. Amb aquesta publicaci\xc3\xb3 van assegurar el serveis de Russell Carter, que avui dia segueix sent el seu m\xc3\xa0nager; li havien demanat que les represent\xc3\xa9s quan va sortir el seu EP, per\xc3\xb2 ell els va dir que les seves can\xc3\xa7ons eren immadures i que probablement no aconseguirien una oferta discogr\xc3\xa0fica; aparentment, el primer LP li va fer canviar d\'opini\xc3\xb3._NEWLINE_L\'\xc3\xa8xit de 10,000 Maniacs, Tracy Chapman i Suzanne Vega va encoratjar Epic Records a buscar m\xc3\xa9s cantautores femenines; aix\xc3\xad, Epic va signar amb elles el 1988. El seu primer \xc3\xa0lbum amb la companyia, tamb\xc3\xa9 titulat Indigo Girls, va arribar al n\xc3\xbamero 22 a la llista d\'\xc3\xa8xits. Hi havia una versi\xc3\xb3 de "Land of Canaan", que ja estava a l\'EP i a Strange Fire, i tamb\xc3\xa9 "Closer to Fine" (en una col\xc2\xb7laboarci\xc3\xb3 amb la banda irlandesa Hothouse Flowers), que va assolir la posici\xc3\xb3 52 de la llista d\'\xc3\xa8xits pop i la 26 de la de rock modern. Fins i tot van mantenir-se durant una setmana en el lloc 48 de la llisa d\'\xc3\xa8xits rock. L\'any 1990 van obtenir un Grammy al Millor \xc3\xa0lbum de folk contemporani. Tamb\xc3\xa9 estaven nominades al Millor nou artista, per\xc3\xb2 van perdre enfront de Milli Vanilli, als que posteriorment se\'ls va revocar._NEWLINE_El seu segon \xc3\xa0lbum, Nomads Indians Saints, va ser disc d\'or l\'any seg\xc3\xbcent, per\xc3\xb2 no va ser tan exit\xc3\xb3s com el primer, que va arribar a plat\xc3\xad. Aix\xc3\xb2 va anar seguit de l\'edici\xc3\xb3 del disc en viu Back on the Bus, Y\'all i de Rites of Passage, en el qual hi apareixia el tema "Galileo", el primer top 10 de rock modern del duet. El 1994 van treure Swamp Ophelia, que tamb\xc3\xa9 va arribar a plat\xc3\xad (1996), i es va posicionar en el n\xc3\xbamero 9 de la llista d\'\xc3\xa0lbums d\'\xc3\xa8xit Billboard 200._NEWLINE_L\'any seg\xc3\xbcent van apar\xc3\xa8ixer a la pel\xc2\xb7l\xc3\xadcula Boys on the Side, tocant extractes de les seves can\xc3\xa7ons "Joking" i "Southland in the Springtime", i tamb\xc3\xa9 cantant "Feliz Cumplea\xc3\xb1os" amb el grup d\'amics reunits durant l\'escena del past\xc3\xads d\'aniversari, encara que tamb\xc3\xa9 se les pot veure en altres moments, sempre sense di\xc3\xa0leg._NEWLINE_El mateix any van treure al mercat un disc doble gravat en viu, 1200 Curfews, en el qual tamb\xc3\xa9 hi havia versions d\'altres artistes fetes durant diversos concerts. Shaming of the Sun va apar\xc3\xa8ixer el 1997, seguit de Come on Now Social el 1999; el primer va debutar com a n\xc3\xbamero 7 de les llistes Billboard, gr\xc3\xa0cies a la destacada actuaci\xc3\xb3 de la banda en el festival Lilith Fair._NEWLINE_Retrospective, una compilaci\xc3\xb3 amb dues noves can\xc3\xa7ons, va sortir l\'any 2000, i m\xc3\xa9s endavant ho va fer Become You (2002). El seu \xc3\xbaltim disc d\'estudi amb Epic va ser All That We Let In (2004), i el 14 de juny de l\'any seg\xc3\xbcent van treure Rarities, una col\xc2\xb7lecci\xc3\xb3 de cares B i temes inusuals decidida parcialment per l\'aportaci\xc3\xb3 de fans, que va completar les seves obligacions contractuals amb Epic._NEWLINE_Despr\xc3\xa9s de l\'acomiadament d\'Epic van signar un contracte amb Hollywood Records, una empresa de The Walt Disney Company, per cinc \xc3\xa0lbums. Malgrat tot, nom\xc3\xa9s van treure un disc amb aquesta discogr\xc3\xa0fica, Despite Our Differences, que va sortir el 19 de setembre de 2006. Les Indigo Girls van ser abandonades per Hollywood Records durant la seva gira de 2007 per a promocionar l\'\xc3\xa0lbum._NEWLINE_Llavors van anunciar que la seva propera gravaci\xc3\xb3 la farien de manera independent. Poseidon and the Bitter Bug va sortir al mercat el 24 de mar\xc3\xa7 del 2009 de la m\xc3\xa0 de IG Recordings, la companyia de les Indigo Girls, i es va distribuir a trav\xc3\xa9s de Vanguard Records. Aquest va ser el seu primer \xc3\xa0lbum completament independent des de Strange Fire, i tamb\xc3\xa9 el primer doble des del 1200 Curfews; un disc t\xc3\xa9 10 can\xc3\xa7ons on hi surten elles acompanyades per una banda de m\xc3\xbasics, i l\'altre inclou les mateixes 10 can\xc3\xa7ons amb nom\xc3\xa9s Amy i Emily cantant i amb les guitarres ac\xc3\xbastiques, i tamb\xc3\xa9 un tema extra._NEWLINE_Les Indigo Girls permeten l\'enregistrament d\'\xc3\xa0udio durant els seus concerts, l\'intercanvi amb altres fans, i la baixada gratu\xc3\xafta d\'aquestes gravacions a trav\xc3\xa9s de diverses fonts, com ara WorldFalls.\n_START_SECTION_\nProjectes en solitari\n_START_PARAGRAPH_\nL\'any 1990 Amy Ray va fundar Daemon Records, amb la que ha publicat quatre \xc3\xa0lbums en solitari: Stag, Prom, Live from Knoxville i Didn\'t It Feel Kinder, i ha actuat de gira amb The Butchies i amb The Volunteers._NEWLINE_Emily Saliers tamb\xc3\xa9 planeja treure un disc en solitari, i actualment \xc3\xa9s co-propiet\xc3\xa0ria d\'un restaurant a Decatur (Ge\xc3\xb2rgia). L\'any 2005 va editar amb el seu pare, un professor universitari de teologia, el llibre "A Song to Sing, a Life to Live: Reflections on Music as Spiritual Practice".\n_START_SECTION_\nVida personal i activisme pol\xc3\xadtic\n_START_PARAGRAPH_\nAmbdues s\'han identificat sempre com a lesbianes, per\xc3\xb2 mai no han estat parella. Actualment, Amy t\xc3\xa9 una relaci\xc3\xb3 amb la directora de documentals Carrie Schrader, i Emily la t\xc3\xa9 amb Leslie Zweben. A conseq\xc3\xbc\xc3\xa8ncia dels seus compromisos pels drets de la comunitat LGBT s\xc3\xb3n considerades unes icones d\'aquest moviment._NEWLINE_Han defensat causes mediambientals, els drets dels homosexuals, els dels nadius nord-americans, i la Coalici\xc3\xb3 nacional dels Estats Units per a abolir la pena de mort. Durant molts anys han incorporat un programa de reciclatge d\'abast p\xc3\xbablic en les seves gires incorporant Stephanie Fairbanks, un membre representatiu de Greenpeace, al seu equip. Van ajudar Winona LaDuke a establir Honor the Earth, una organitzaci\xc3\xb3 dedicada a crear suport i educaci\xc3\xb3 pels temes mediambientals a les comunitats ind\xc3\xadgenes. Amy i Emily tamb\xc3\xa9 han aparegut a les concentracions anuals SOA Watch, a la March for Women\'s Lives (Marxa per les vides de les dones), entre altres manifestacions i protestes._NEWLINE_L\'any 2006 van apar\xc3\xa8ixer a l\'\xc3\xa0lbum de la cantant Pink I\'m Not Dead amb el tema "Dear Mr President", que ha estat considerat com una confrontaci\xc3\xb3 pol\xc3\xadtica amb George W. Bush sobre la guerra, pobresa, drets LGBT, dret d\'avortament, i l\'acte No Child Left Behind (sobre la reforma educativa)._NEWLINE_Tant el 2007 com el 2008 van formar part de la gira multi-art\xc3\xadstica True Colors Tour, creada per la cantant Cyndi Lauper, actuant en benefici de Human Rights Campaign (Campanya de drets humans) i altres organitzacions que donen suport a la comunitat LGBT.'